google/wiki40b huggingface dataset:
גרוטסקה

בספרות

שימושים ראשונים בגרוטסקה כציון לאמצעי ספרותי קומי, ובגרוטסק כאמצעי ספרותי ממש, נעשו בצרפת, בשלהי המאה ה-15.
הגרוטסקה הספרותית עברה כמה שינויים של משמעות מאז המאה ה-15 ועד ימינו. בתחילה הייתה הגרוטסקה מיועדת לתיאור דמיוני מפחיד ומבעית, להטלת אימה ספרותית. לימים חלו בה שינויים לכיוון הקומי, לחידוד העיוות של המתואר, בעיקר דמויות של גיבורים, אך גם מקומות, נופים וערים. במאה העשרים, בגרמניה הווימארית, הגיעה הגרוטסקה לשיאים אמנותיים חשובים, באמנות הציור, הכרזה, הרישום והדפוס, וגם באמנות השיר הפוליטי והמחזה האוונגרדי.
בין גדולי אמני העולם שעשו שימוש נרחב בגרוטסקה ביצירתם היו המחזאי האיטלקי לואיג'י פיראנדלו, הסופר הרוסי ניקולאי גוגול ופרנץ קפקא. בין היוצרים הישראלים שעשו שימוש נרחב בגרוטסקה ביצירתם ניתן למנות את הסופר חיים הזז, את המחזאי חנוך לוין, ואת המשוררים דוד אבידן ונתן זך.
כסוגה ספרותית מצטרפת הגרוטסקה לסוגות קרובות, של משפחת האמצעים הספרותיים הקומיים, ובהם הסאטירה, האירוניה, הפרודיה, הקומדיה.

במיתולוגיה

שד המערות שואב נשמות מבני-תמותה וניזון מהן, אבל הוא לא יכול לפגוע בבני אלמוות.
ארכובית שבטבטית

מאפייני הצמח

הארכובית היא צמח רב שנתי הגדל בצידי דרכים, בשדות בור ובערוצי נחלים, וכמעט בכל אזורי הארץ.
צמח הארכובית בדרך כלל שרוע על פני האדמה. ענפי הצמח מרובים וארוכים, העלים מוארכים, איזמליים ומרוכזים בחלק התחתון של הענף, בעודו שרובו של הענף הוא חסר עלים.

סגולות מרפא

לארכובית שבטבטית סגולות מרפא שונות ומגוונות. ברפואה העממית השתמשו בה כתרופה למחלות באיברים שונים בגוף כגון מחלות עיניים, כאבי בטן, צרבת, הרעלות קיבה, דיכאון, בעיות שתן שונות, פצעים בשפתיים, עור קשה ומבוקע דימום בחניכיים, כאבי שיניים ואף בבעיות לב שונות.
בימיי הביניים אף שימשה כמקור הקלה לסוכרת, ולצורכי גרימת הפלות.
תה הארכובית משמש לגירגור להקלת כאבי גרון, עצירת דימומים וקשיי נשימה שלרוב באים ממקורות אסטמטיים.
למעשה, יש זנים מיוחדים ונדירים של ארכוביות שבטבטית המשמשות מקור רפואי חשוב לכל העולם.

תרומה לרפואה

בארכובית שבטבטית מצויה חומצה סליצילית, שהיא אחד מהחומרים המרכיבים את האספירין ( התרופה הראשונה למניעת מיגרנות, חום וכאבי ראש). וייתכן שחשיבותה הרפואית הגבוהה של הארכובית היא בעיקר בגלל חומר זה.
שנות ה-70 של המאה ה-14

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
החבר (רטוריקה)

אטימולוגיה

ההחבר הוא תרגומה העברי של המילה אנתיממה (enthymeme) מהשפה היוונית. ביוונית, מורכבת המילה אנתיממה מ"תימוס" (thymos), מילה המציינת נפש, ומהמילה אֵן (en), שמשמעה "תוך". לפיכך, משמעות המילה אנתיממה ביוונית הוא "בתוך הנפש". השם ניתן לצורת ההיסק הזה כיוון שאחת ההנחות של הטיעון מובלעת כבר "בתוך הנפש" של השומע.
הבחירה ב"החבר" כתרגום למילה אנתיממה נעשתה על ידי גבריאל צורן. צורן מסביר את הנימוקים שהביאו אותו לבחור בתרגום זה:
"לצורך התרגום בחרתי במונח שמבנהו המורפולוגי מתאים לזה של 'היסק' ומבחינה סמנטית מצביע על משהו פחות הדוק. כשם ש'היסק' קשור במסקנה כך קשור 'החבר' לחיבור. הבאתי בחשבון כי המלה 'החבר' במשמעה המילוני היא המקבילה העברית ל'אסוציאציה'. אבל בכל-זאת המלה העברית נראתה לי עדין 'פנויה' יחסית, ולא רווחת במשמעה זה, ומאידך אין להתכחש לכך שקיימת זיקה מסוימת בין הקישור הרטורי לקישור האסוציאטיבי"
— גבריאל צורן, בהקדמה ל"הרטוריקה" לאריסטו, בהערות שוליים, הערה מספר 4 בהוצאת הקיבוץ הארצי השומר הצעיר ת"א 2002
בימי הביניים תרגמו את האנתיממה כ"סימן".

הסבר

ההחבר הוא היסק לוגי, אך זהו היסק שחסר אחת מהקדמותיו. ההיסק הלוגי הוא בלתי תלוי במאזינים והוא קשור רק למונחים הנמצאים בטיעון עצמו. בחקירה הלוגית אין כל פניה לנמען, שכן ההוכחה עומדת בפני עצמה. לעומת זאת, ההחבר מובא בזמן נאום או במהלך ויכוח, לכן הוא תלוי בצד שני השומע את הטיעון. ההחבר הוא טיעון בעל תכלית רטורית.
בלוגיקה אנו מסיקים מסקנה מתוך מספר הקדמות. לדוגמה:
א. כל בני האדם הם בני תמותה
ב. סוקרטס הוא בן אדם
לכן:
סוקרטס הוא בן תמותה
בניגוד להיסק, בהחבר לא מציעים את כל ההקדמות, אלא רק את אלו שרלוונטיות לבניית הטיעון, ועל ההנחות הידועות והמקובלות מדלגים, כיוון שממילא הן ידועות למאזין. לדוגמה:
"הלנה הייתה אצילת רוח, כי כך פסק תסאוס."
מסקנת ההחבר, "הלנה הייתה אצילת רוח", מוסקת מהקביעה ש"כך פסק תסאוס". ההנחה "מה שפסק תסאוס זה נכון" הושמטה מהטיעון, כיוון שהמאזין מסכים איתה מלכתחילה. ההיסק שעומד מאחורי ההחבר הזה נראה כך:
א. מה שפוסק תסאוס זה נכון
ב. תסאוס פסק שהלנה הייתה אצילת רוח
לכן:
שהלנה הייתה אצילת רוח, זה נכון.
ההחבר נבדל מן ההיסק גם ברמת הוודאות של הנחות הטיעון. בעוד שההיסק מבוסס על אמיתות הכרחיות, ההחבר מבוסס על דברים סבירים או מוסכמים בלבד.

ההחבר כטיעון רטורי

מטרת ההחבר היא השכנוע, על-כן תנאי הכרחי של כל החבר זה שהקדמותיו תהיינה מקובלת על קהל-היעד. על-כך כותב גבריאל צורן את הדברים הבאים:
"יכול ההחבר להיות מבוסס על אמת הכרחית או הסתברותית, הוא יכול לפרט את הנחותיו או לעבור עליהן בשתיקה, אך לעולם הוא לא יפעל כאמצעי שכנוע אם לא תהיה הנחת היסוד שלו גלומה בתוך השקפותיו של הקהל. יתר על כן, היכולת של ההחבר לוותר על ציון של אחת מהנחותיו, והתכיפות שבה הוא עושה זאת, מקורה בעובדה שאותה הנחה מקובלת על הקהל לחלוטין, והקהל יכול להשלימה. כך אפוא ניתן להבין כיצד ההחבר הוא 'גוף השכנוע'. זאת מפני שבצד התשתית הלוגית שלו, הוא מבוסס גם על מערכת היחסים שבין הדובר וקהלו, מערכת שהיא ייחודית לסיטואציה רטורית, והיא היחידה המאפשרת להגיע לתכלית המבוקשת של הרטוריקה, דהיינו השכנוע"
— גבריאל צורן, בהקדמה ל"הרטוריקה" לאריסטו
געגועים (שיר של שרית חדד)

רקע וכתיבה

השיר נכתב והולחן על ידי הנרי, והופק על ידי יעקב למאי והנרי גם כן. השיר הוא בלדת פופ-ים-תיכונית. משמעותו של השיר היא כשמו - געגועים לבני אדם שהיו קרובים אל שרית חדד בצורה כזו או אחרת ונפטרו.
את השיר ביצעה חדד בשידור חי ברדיוס 100FM בתוכניתו של מושיקו שטרן.

וידאו קליפ

טרם הוציאה את הוידאו קליפ המלא של השיר, העלתה שרית חדד לערוץ היוטיוב שלה אודיו של השיר, המציג את עטיפתו של הסינגל. האודיו זכה להצלחה רבה והפך לנצפה ביותר מתוך האלבום שרית חדד.
נכון ל-27 באוגוסט 2018, מונה הצפיות שלו עומד על למעלה מ-1.6 מיליון צפיות.
שפת סף

שפת סף אשר נקראת גם אסמבלי (Assembly) היא שפת התכנות הבסיסית ביותר והקרובה ביותר לשפת מכונה.
בשפת הסף, בצורתה הבסיסית, קיימת התאמה בין ההוראות שכותב המתכנת ובין ההוראות המופקות מהן בשפת מכונה, כלומר, כל הוראה יחידה באסמבלי מתורגמת להוראה אחת בשפת מכונה. לכן, כמו שפת המכונה, גם שפת הסף פועלת באופן ישיר על תאי הזיכרון של המחשב, על האוגרים הפנימיים של המעבד ועל יציאות הקלט/פלט של המחשב, ובפרטנות רבה. כתוצאה מכך, לכל סדרת מעבדים יש שפת סף משלה, כתלות בסט פקודות של המעבד.
תכנות בשפת סף נחשב לקשה הרבה יותר מבשפות התכנות העיליות, בין היתר משום ששפת סף אינה אינטואיטיבית וקלה לקריאה כמו השפות העיליות. תכנות בשפת סף, במיוחד כזה הנחשב ליעיל, מחייב להכיר היטב את חומרת המחשב, בעוד שבשפות עיליות המהדר דואג להתאימן לחומרה. מעבר לכך, לשם ביצוע כל פעולה, ולו הפשוטה ביותר, עשויות להידרש הוראות שפת סף רבות. לדוגמה, כדי להציב במשתנה A את סכומם של המשתנים B ו־C, מספיקה בשפה עילית פקודה יחידה מצורה דומה ל A := B + C. באסמבלי, לעומת זאת, הפעולה תהיה ארוכה יותר, לדוגמה:
mov ax, B ; העבר את הערך B אל אוגר ax.
add ax, C ; הוסף את הערך C לערך שנמצא באוגר ax.
mov A, ax ; העבר את הערך שנמצא באוגר ax אל הכתובת של המשתנה A.
התכנות בשפת סף היה נפוץ למדי ואפילו דומיננטי, למרות הקושי שבו, עד לתחילת שנות ה־70 של המאה העשרים, וזאת בשל משאבי המחשב המוגבלים שעמדו לרשות המתכנתים ובשל היכולת ליצור קוד יעיל במהירות הביצוע וחסכוני בצריכת זיכרון, יותר מזה שנוצר בשפות עיליות. בעקבות השתכללות המהדרים של השפות העיליות לא נותר עוד הבדל משמעותי שיצדיק את הטרחה שבכתיבה בשפת סף, והשימוש בה נדיר כיום. היא משמשת בעיקר כותבי מערכות הפעלה, מפתחים של חלקי תוכנה שדרושים להם ביצועים מהירים במיוחד או תקשורת ישירה עם רכיבי חומרה (כמו מנהלי התקנים), וכן כותבי וירוסים מתוחכמים.
המהדר של שפת הסף, המתרגם את קובצי ההוראות לשפת מכונה, נקרא אסמבלר (Assembler).
סוון אפיניי

ביוגרפיה

אפיניי נולד בואלה וב-1978 עבר לברן, הוא למד תקופה סמינר למורים ותקופה למד משפטים באוניברסיטת ברן. הוא החל את הקריירה שלו במדיה בגיל שתים עשרה כאשר הגיש תוכנית לילדים ברדיו של ברן וב-1988 הגיש תוכנית יומית באותה תחנת רדיו.
ב-2006 הנחה את הגרסה השווייצרית של התכנית טוטו משפחתי, מ-2004 ועד 2010 הנחה שעשועון טלוויזיה בשם "al dente", ב-2010 הנחה את תחרות "מיס שווייץ". ב-2013 החל להנחות את "The Voice of Switzerland", הגרסה השווייצרית The Voice.

אירוויזיון

ב-2007 הגיש את תוצאות הניקוד השווייצרי באירוויזיון, מ-2008 הוא משמש כפרשן בשפה הגרמנית של הטלוויזיה השווייצרית בתחרות ומ-2011 הוא מנחה את הטקס לבחירת השיר שייצג את שווייץ באירוויזיון.
טילדה

במקלדת מחשב

במקלדת מחשב רגילה, ממוקם מקש הטילדה בפינה השמאלית-העליונה של לוח המקשים. מקש זה מארח גם את סימן ההטעמה המשני או את הנקודה-פסיק במקלדת עברית ומחייב שימוש בו-זמני במקש Shift במקביל ללחיצה על מקש הטילדה, על מנת ליצור ~.
להזנת סימן הטילדה בתוכנת וורד כך שיופיע מעל האות הרצויה יש להקליד את האות ולאחריה (ללא רווח) את המספר 0303 וללחוץ Alt+X.
יאניק גרהארדט

קריירת מועדונים

גרהארדט גדל במועדוני הנוער של קרויצאו ופ.צ. קלן. בעונת 2012/13 החל גרהארדט לשחק בקבוצת המילואים של פ.צ. קלן, וכבר אז נחשב ככשרון גדול, דבר שהתבטא בזכייתו של גרהארדט במדליית כסף במסגרת פרס מדליית פריץ ואלטר לכשרונות צעירים. בעונת 2013/14 ערך את הופעת הבכורה המקצוענית שלו במדי הקבוצה הבכירה של פ.צ. קלן, במשחק הבונדסליגה השנייה מול דינמו דרזדן. גרהארדט היה שותף מלא להעפלתה של קלן לבונדסליגה מהמקום הראשון, עם סיום עונת בכורתו 2013/14. בעונת 2014/15 סיים גרהארדט עם קלן במקום ה-12 בבונדסליגה, כאשר ערך 16 הופעות. בעונת 2015/16 הפך גרהארדט לשחקן הרכב קבוע בקלן, וסיים עם הקבוצה במקום התשיעי בבונדסליגה, כשהוא משתף פעולה בקישור עם מרסל ריסה, מתיאס להמן, לאונרדו ביטנקורט וקווין פוגט. 
ב-27 במאי 2016 חתם גרהארדט בוולפסבורג מהבונדסליגה, שם הוא משתף פעולה בקישור עם דניאל קליגיורי, מקסימיליאן ארנולד, יוליאן דראקסלר, לואיז גוסטבו ויאקוב בלשצ'יקובסקי. את הופעת הבכורה בקבוצה במסגרת הבונדסליגה ערך גרהארדט במחזור הראשון של עונת 2016/17, בניצחון 2-0 על אאוגסבורג.

קריירה בינלאומית

בנובמבר 2016 נבחר גרהארדט על ידי מאמן נבחרת גרמניה יואכים לב לאייש את הסגל הגרמני למשחק מוקדמות מונדיאל 2018 מול נבחרת סן מרינו ולמשחק הידידות מול נבחרת איטליה. גרהארדט לא שותף מול סן מרינו, אך פתח בהרכב ורשם הופעת בכורה במדים הלאומיים במשחק מול נבחרת איטליה, שהסתיים בתיקו 0-0.
מאקי (מלחמת העולם השנייה)

מאקי (מצרפתית Maquis) היו קבוצות של לוחמי גרילה של תנועת ההתנגדות הצרפתית במלחמת העולם השנייה.
קבוצות אלו היו בתחילה צרפתים שנמלטו להרים כדי לא להתגייס למשטר צרפת של וישי לעבודות כפייה שישרתו את הכובש הגרמני. תוך כדי המאמצים לא להיתפס ולהישלח לעבודות כפייה בגרמניה על ידי השלטונות, הם החלו להתארגן, בהתחלה במאמץ להישאר חופשיים, ובהמשך החלו להיות פעילים כקבוצות הלוחמות ומתנגדות למשטר וישי ולגרמנים.
השם מאקי (Maquis) לקוח משמהּ של צורת פני השטח שבו התחבאו קבוצות אלה: חורש ים תיכוני גבוה יחסית, תצורה צפופה של עצים קטנים מרובי גזעים יחד עם שיחים גבוהים ונמוכים.
הנסיך מוריס מבאטנברג

ביוגרפיה

הנסיך מוריס נולד בטירת בלמורל, הצעיר מבין ארבעה ילדים. הוא היה בנם של הנסיכה ביאטריס, בת הזקונים של המלכה ויקטוריה, ושל הנסיך הגרמני הנרי למשפחת באטנברג. משפחתו חיה בבריטניה. אביו מת כשהיה בן ארבע. מוריס היה הבן החביב ביותר על אמו. הנסיך ואחיו לאופולד היו חולי המופיליה, מחלה שהועברה במשפחתם בתורשה, אך נראה שהוא לא הניח למחלה להגביל את תפקודו. אחותו הגדולה ויקטוריה נישאה לאלפונסו השלושה עשר, מלך ספרד.
הנסיך למד בפנימיית קולג' ולינגטון  בברקשייר. בגיל 21 הצטרף לארגון הבונים החופשיים. הוא נודע בחיבתו למכוניות מהירות. 
הנסיך למד במכללה הצבאית המלכותית בסנדהרסט (1910-‏1911), התגייס לצבא הבריטי ושירת כקצין בגדוד הראשון של רגימנט חיל הרובאים של המלך (King's Royal Rifle Corps) . הוא בחר ברגימנט לכבוד בן דודו, הנסיך כריסטיאן ויקטור משלזוויג-הולשטיין , ששירת בו. גם אחיו של מוריס, הנסיך לאופולד, שירת ברגימנט זה. ב-1911 מונה הנסיך מוריס לאביר מפקד במסדר הוויקטוריאני המלכותי.
ב-1917, על רקע רגשות אנטי גרמניים בציבור הבריטי, שינה  שינה המלך ג'ורג' החמישי את שמו של בית המלוכה הבריטי מהשם הגרמני בית סקסה-קובורג-גותה לבית וינדזור. בעקבות זאת החליף גם הנסיך לודוויג פון באטנברג את שם משפחת מבאטנברג למאונטבאטן. השינוי פסח על הנסיך מוריס כיוון שהוא מת לפני שהתרחש.

במלחמה

לאחר פרוץ מלחמת העולם הראשונה, והוא קצין בדרגת סגן, השתתף הנסיך עם הרגימנט בקרבות הראשונים במערב אירופה, ניצל ממוות מספר פעמים וזכה לציון לשבח. 
ב-27 באוקטובר 1914 התקדמה יחידתו ליד הכפר זונבקה (Zonnebeke), מצפון מזרח לעיר איפר שבבלגיה. אז נחת לידו פגז גרמני. הוא נפצע קשה מהתפוצצות הפגז ומת מפצעיו לאחר זמן קצר. 
הידיעה על מות הנסיך הועברה במעלה שרשרת הפיקוד אל משרד המלחמה הבריטי וממנו אל משפחת המלוכה. אמו הנסיכה ביאטריס דחתה את הצעת שר המלחמה קיצ'נר להשיב את גופתו לבריטניה וביקשה שייקבר עם חייליו. הנסיך נקבר ב-31 באוקטובר בבית הקברות האזרחי של איפר. טקס זיכרון לנסיך נערך בקפלה המלכותית בארמון סנט ג'יימס בלונדון.
לוחית זיכרון לנסיך מוריס ולנסיך לאופולד (מת ב-1922) קבועה בקתדרלת וינצ'סטר.
סמסונג גלקסי טאב

חומרה

מחשב הלוח מוקף במסגרת פלסטיק, מה שעושה אותו קל יותר ממחשבי לוח במסגרת מתכת, עם משקל של 380 גרם.
רזולוצית המסך 1024 × 600. זיכרון הבזק פנימי של 16 ג'יגה-בייט או 32 ג'יגה-בייט, עם אפשרות להוסיף כרטיס microSD עם עד 32 ג'יגה-בייט. המכשיר כולל מעבד 1.0 GHz, ‏512 מגה בייט של RAM ומעבד גרפי PowerVR SGX540.
המכשיר כולל שתי מצלמות: מצלמה אחורית עם 3.2 מגה-פיקסל לצילום תמונות ווידאו, ומצלמה קדמית עם 1.3 מגה-פיקסל, לשיחות וידאו. למצלמה הקדמית יש פוקוס אוטומטי שמתמקד כאשר לוחצים על הלחצן הווירטואלי. התמונה מצולמת כשמרפים מהלחצן. המצלמה כוללת אפשרות תפירת תמונות לעד 8 תמונות. מצבי המצלמה כוללים צילום יחיד, רצף צילומים, צילום חיוך וצילום עצמי. המצלמה כוללת בנוסף גם תיוג גאוגרפי אוטומטי של תמונות על ידי שימוש ב-GPS הפנימי של המכשיר.

תוכנה

מחשב לוח זה מגיע עם אנדרואיד 2.2 ששונה עם כמה רקעים ויישומים מותאמים אישית. על פי סמסונג, רוב יישומי אנדרואיד 2.2 שפותחו באמצעות הקווים המנחים של גוגל לאנדרואיד אמורים להיות מוצגים בצורה טובה על מכשירים בעלי מסך גדול יותר כמו סמסונג גלקסי טאב. המכשיר מכיל אפשרות של ריבוי משימות.

ניתן להקליד טקסט לגלקסי טאב על ידי Swype, הזזת האצבע בנתיב שעובר על אותיות במקלדת הווירטואלית, או על ידי הקלדה במקלדת וירטואלית רגילה.

דגמי המשך

בכנס CTIA שנערך בפלורידה סמסונג השיקה שני דגמים חדש של הגלקסי טאב. הם כוללים מסך גדול יותר, 10.1 אינץ' ו-8.9 אינץ' בתצוגת HD, מכילים את מעבד הליבה הכפולה NVIDIA Tegra 2, ומריצים את מערכת ההפעלה אנדרואיד 3.0.

סמסונג גלקסי טאב 3

טאבלט זה הוא גרסת ההמשך של גלקסי טאב הראשון והשני. הוא מריץ את מערכת ההפעלה אנדרואיד 4.2.2. מאפייניו החדשים של הטאבלט הם: השתקת/השהיית צלילים (מוזיקה) על ידי כיסוי המסך, שהות חכמה אשר יכולה להתאים את המסך לפי פניו של המשתמש ו Group Play הנותן שיתוף של קבצים, שירים, סרטים ומשחקים בין מכשירי סמסונג.

מכירות

שבוע לאחר השקת הגלקסי טאב הודיעה סמסונג שנמכרו 600,000 יחידות. ב-4 בדצמבר דווח ש-1,000,000 יחידות נמכרו, חודשיים לאחר ההשקה. [51] בינואר 2011 הודיעה סמסונג שהיא מכרה 2 מיליון יחידות, אך מאוחר יותר הבהירה כי המספר התייחס למספר הפריטים שנשלחו לחנויות, ולא לאלו שנמכרו ללקוחות.
קוסמוגוניה

קוֹסְמוֹגוֹנְיָה (המילה גנסיס ביוונית פירושה לידה, והמילה קוסמו פירושה יקום) היא התורה בתחום מדעי החלל אשר עוסקת באופן היווצרות היקום מראשיתו ועד למצבו הנוכחי.

מקור השם

פעם המושג היה קשור לאופן היווצרות מערכת השמש, וכיום לאופן בו נוצר היקום, כשהמפץ הגדול הוא המודל המקובל על דעת המדענים.

היסטוריה

שאלת היווצרות היקום הטרידה את האדם מראשית קיומו, והיה ניסיון לתת תשובה לחידה קרדינלית זו מצד המיתולוגיה הדת והפילוסופיה, אך תשובות מדעיות משמעותיות החלו לקבל ביסוס עם גלויו של הבל על התפשטות היקום, וכתוצאה מגילוי זה התפתחו שני וריאנטים עיקריים לגבי היווצרות היקום: "המצב היציב" ו"המפץ הגדול".
כיום שולטת תאוריית "המפץ הגדול", הרבה הודות לגילויה המקרי של קרינת הרקע הקוסמית שנתנה אישוש משמעותי ל"מפץ הגדול".
אמנת האו"ם בדבר זכויותיהם של אנשים עם מוגבלויות

האמנה בדבר זכויות אנשים עם מוגבלויות (באנגלית: Convention on the Rights of Persons with Disabilities - CRPD) היא אמנה בינלאומית לזכויות אדם שנועדה להגן על זכויותיהם וכבודם של אנשים עם מוגבלות. המדינות שהן צדדים לאמנה נדרשות לקדם את ההנאה המלאה והשווה של אנשים עם מוגבלות מזכויות האדם וחירויות היסוד, להגן עליה ולהבטיחה, ולוודא כי הם נהנים משוויון מלא לפי חוק. 
האמנה היא חלק מהמגמה העולמית לשינוי התפיסה של אנשים עם מוגבלות כאובייקטים של צדקה, טיפול רפואי והגנה סוציאלית, להבנה כי הם חברים מלאים ושווים בחברה, בעלי זכויות אדם.
האמנה היא היחידה מבין אמנות האו"ם לזכויות אדם, אשר כוללת במפורש ממד של פיתוח בר-קיימא. האמנה הייתה לאמנת זכויות האדם הראשונה של המאה ה-21.

הליך קבלת האמנה

נוסח האמנה אומץ על ידי  העצרת הכללית של האו"ם ב-13 בדצמבר 2006, ונהאמנה פתחה לחתימה ב-30 במרץ 2007. בעקבות אשרורה על ידי עשרים מדינות, נכנסה האמנה לתוקף ב-3 במאי 2008.
נכון לחודש ינואר 2015, ישנן 159 מדינות שחתומות על האמנה ו-151 מדינות שהן צדדים לה, כולל האיחוד האירופי (שאשרר אותה ככל שהתחייבויותיהן של המדינות החברות בו הועברו לאיחוד האירופי).

תוכן האמנה

בין העקרונות הכלליים המנויים באמנה ניתן לציין כבוד טבוע, אוטונומיה פרטית, חופש בחירה, אי הפליה, השתלבות והכלה בחברה, כבוד לשונות, שוויון הזדמנויות, נגישות, שוויון בין גברים לנשים, וכבוד לילדים עם מוגבלות. 
בנוסף, האמנה מגינה על שורה ארוכה של זכויות אדם קונקרטיות של אנשים עם מוגבלות, בהן: הזכות לנגישות, הזכות לחיים, הגנה בשעת חירום, הכרה שווה בפני החוק, כשרות משפטית שווה, נגישות לצדק, חירות וביטחון אישי, חופש מעינויים, חופש מהתעללות, שלמות אישית, חופש תנועה ואזרחות, מגורים בקהילה, ניידות אישית, חופש הביטוי, נגישות למידע, כבוד לפרטיות, נישואין, הורות, חינוך, בריאות, שיקום, עבודה, ביטחון סוציאלי, הזכות לבחור ולהיבחר, פנאי, נופש וספורט.
האמנה מחייבת את המדינות החברות לנקוט צעדים שונים כדי לוודא שאנשים עם מוגבלות אכן נהנים מהזכויות האמורות, כגון חקיקה, העלאת מודעות ציבורית, ואיסוף נתונים סטטיסטיים.

האמנה ומדינת ישראל

ישראל חתמה על האמנה ב-30 במרץ 2007 ואשררה אותה ב-28 בספטמבר 2012, בהסתייגות מהסעיף אשר מאפשר חופש נישואים ומציינת כי חופש זה מוגבל לדינים הנהוגים בין בני העדות השונות במדינת ישראל.
החלטת הממשלה שאשררה את האמנה מינתה את נציבות שוויון זכויות לאנשים עם מוגבלות לשמש כגורם מרכז ומנגנון תיאום לעניין האמנה, וכן כמסגרת לקידום האמנה, הגנה עליה ופיקוח על יישומה.
קונראד הראשון, רוזן העיר נירנברג

ביוגרפיה

קונראד נולד בשנת 1186, לפרידריך השלישי, רוזן צולרן ולסופיה מראבס, בתם של קונראד השני מראבס והידלגארד מאבנברג. בשנת 1191 מת סבו קונראד השני מראבס ללא בנים, ובעקבות כך הפך אביו לרוזן העיר נירנברג. בשנת 1200 מת אביו, ואחיו פרידריך ירש את רוזנות העיר נירנברג, בעוד קונראד ירש את רוזנות צולרן כקונראד השלישי. בשנת 1218 חולקו שוב הנכסים וקונראד קיבל את הנחלות בפרנקוניה, ואת התואר של רוזן העיר נירנברג.
בתקופה זו הוא חיזק את הכוח שלו, ותמך בבית הוהנשטאופן במאבק בין גואלפים וגיבלינים על הכתר המלכותי. פרידריך השני, קיסר האימפריה הרומית הקדושה רצה ביקש לפתח את נירנברג כבסיס מהימן, ולכן בשנת 1219 העניק אמנת חופש גדולה בשוק הטירה. בעוד קונראד השתלט על ההגנה הצבאית על העיר כרוזן העיר, הצליחו האזרחים להשיג אוטונומיה גוברת בענייניהם הפנימיים. קונראד גם תמך בקיסר כשגורש, ומותו של פרידריך השני בשנת 1250 היה מכה קשה לבית הוהנצולרן, משום שהם חסרו את תמיכתו הגדולה נגד האצולה הגרמנית.
בין השנים 1237–1239 קונראד ניהל את דוכסות אוסטריה ביחד עם רוזני הנברג ואנדכס, אם כי מסיבות פוליטיות לעיתים קרובות הוא מתנגד למשפחות אלו. בין שאר השטחים, הוא רכש את ראנגאו עם אנסבך, חלקים ניכרים של עמק פגניץ, והשיג שליטה על דרכי הסחר החשובים ביותר אל נירנברג. כמו כן הוא נלחם נגד כנופיות של אבירים, והדף את כוחות האצולה. בשנת 1261 מת קונראד, ובנו פרידריך השלישי, רוזן העיר נירנברג ירש את נחלותיו.
הצלצול האמיתי

סקירה כללית

התוכנית מתנהלת כבית ספר אחד גדול לכאורה בו "לומדים" קפטנים המייצגים כל אחד מהם כיתה שלמה, בסוף העונה, הקפטן המנצח לוקח את כיתתו לטיול בחו"ל. הקפטנים בבית הספר מחולקים לשתי כיתות "צלצול 1" ו"צלצול 2", שתי הכיתות משחקות זו נגד זו בדו-קרב בסוף כל שבוע. כמו כן, המשימות שעושים הקפטנים נחלקות לכמה קטגוריות כאשר כל אחת מהן היא מקצוע בבית הספר. להלן הנושאים שבהם פועלים הקפטנים: גאוגרפיה, היסטוריה, בוקר (התארגנות לבית הספר), טבע, מדע וטכנולוגיה ומיחזור. ההדחה מתנהלת כך שכל אחד מהמתמודדים בוחר לוקר בו נמצא מספר אקראי של נקודות, שלושת או שני המתמודדים בעלי הכי פחות נקודות עוברים למשימה בה נקבע המודח והשאר מקבלים חסינות. (בדומה לקיר הגורלות, בתוכנית ששטוס, תוכנית האם בפועל של הצלצול האמיתי). גם אנשים רגילים שלא נרשמו לתוכנית יכולים לזכות בטיסה במגוון דרכים: 1. לענות הכי הרבה תשובות נכונות בארץ על חידון במגוון נושאים. 2. ליצור יצירה מבקבוקי פלסטיק ריקים ולהצטלם איתם ליד המחזורית. הנוהל השני הוא הגרלה. כמו כן ישנה פינה בתוכנית שאינה קשורה לקפטנים ולבתי הספר אותה מנחים נועה פילטר טום באום ועומר דרור. הפינה עוסקת בספורט.
שיר הפתיחה של התוכנית, גם הוא נקרא "הצלצול האמיתי" מבוצע על ידי להקת הבנים "בויבנד".

סקירה כללית

התוכנית מתנהלת כבית ספר אחד גדול לכאורה בו "לומדים" קפטנים המייצגים כל אחד מהם כיתה שלמה, בסוף העונה, הקפטן המנצח לוקח את כיתתו לטיול בחו"ל. הקפטנים בבית הספר מחולקים לשתי כיתות "צלצול 1" ו"צלצול 2", שתי הכיתות משחקות זו נגד זו בדו-קרב בסוף כל שבוע.
Internet Relay Chat

משתמשים

כל משתמש מזוהה על ידי כינוי, שיכול להיות כמעט כל צרוף של תווי ASCII. במקור לא הייתה כמעט שום הזדהות, למעט הסתמכות על פרוטוקול IDENT. שרתים חדשים הוסיפו דרכי הזדהות שונות: אם כחלק מההתחברות, ואם כשרות הזדהות נפרד (NickServ - משתמש מיוחד שצריכים לשלוח לו הודעה עם הסיסמה).

ערוצים

עיקר התקשורת בפרוטוקול IRC היא שיחה בערוצים (channels. נקראים גם חדרים - rooms). כל משתמש יכול להיות במספר ערוצים בו־זמנית. כל משתתף מקבל את כל ההודעות שנשלחות לערוץ (ולכן מתקבל הרושם של שיחה בחדר). ברוב המקרים שם הערוץ מתחיל בסימן '#'. מלבד שמו, יש לכל חדר שורת נושא אשר מתארת אותו בקצרה.
המשתמש הראשון שמנסה להיכנס לערוץ שלא קיים, יוצר אותו. הוא גם מקבל הרשאות מפעיל (op, קיצור של operator). הוא רשאי להעניק הרשאה זו לאחרים. הוא רשאי גם לבעוט משתמשים אחרים מהערוץ (kick) או למנוע מהם להיכנס שוב (ban). פעולות שנדרשות לעיתים כנגד טרולים.
קלבדיה שולז'נקו

ביוגרפיה

קלבדיה שולז'נקו נולדה בעיר חרקוב. אביה, שעבד כמנהל חשבונות במשרד מסילות הרכבת, היה חובב שירה ושלח את ביתו ללמוד מוזיקה ושירה בבית הספר למוזיקה. בתחילת שנות ה-20 היא החלה בהופעות עם שירי עם. בשנת 1923 שולז'נקו התקבלה לתיאטרון המקומי בתור שחקנית ובמקביל המשיכה להופיע כזמרת.
בשנת 1928 שולז'נקו עברה ללנינגרד והמשיכה בהופעות בתור זמרת. בשנת 1931 היא השתתפה במחזמר על מוזיקה של דמיטרי שוסטקוביץ' בתיאטרון מוזיקלי בניהול של איסאק דונייבסקי. בשנת 1934 היא הצטלמה לסרט. בשנת 1936 יצא תקליט הסינגל הראשון שלה. בשנת 1939 שולז'נקו זכתה בתחרות זמר ארצית.
בשנת 1940 בלנינגרד הוקמה תזמורת ג'אז בניהול של שולז'נקו ובעלה - ולדימיר קוראלי. במהלך מלחמת העולם השנייה התזמורת נישארה בלנינגרד הנצורה. במהלך מצור לנינגרד שולז'נקו השתתפה במעל 500 קונצרטים בחזית הלחימה. בין השירים המפורסמים שלה ניתן לציין תכול המטפחת, "בו נעשן" (Давай закурим), "חברים מאותו הגדוד" (Друзья-однополчане) ורבים אחרים שהביאו לזמרת תהילה כלל ארצית. גם לאחר סיום המצור, שולז'נקו והתזמורת המשיכו להופיע ביחידות הצבא הלוחם.
לאחר סיום המלחמה, שולז'נקו המשיכה בהופעות כזמרת. בשנת 1954 היא הצטלמה לסרט נוסף וגם יצאה תקליט אריך-נגן הראשון שלה.
בשנת 1971 היא קיבלה את תואר האמן העממי ובשנת 1976 הוענק לה עיטור לנין. בשנת 1976 היא הופיעה בקונצרט שסיכם את הקריירה הארוכה באחד מאולמות הקונצרטים הגדולים במוסקבה.
בשנת 1980 הוצא התקליט האחרון שלה ובשנת 1981 היא כתבה ספר על חייה.
שולז'נקו נפטרה בשנת 1984 ונטמנה בבית העלמין נובודוויצ'י. בשנת 1996 בחרקוב נפתח מוזיאון לזכרה של הזמרת.
דוג בלוג

עלילה

האחים החורגים טיילר ואייברי לא מסתדרים ביניהם לכן אביהם החליט לאמץ כלב בתקווה שיעזור להם להתקרב. אך לכלב החדש, סטן, יש סוד גדול שאסור להם לגלות: הוא יכול לדבר. ויש עוד סוד שאפילו טיילר ואייברי לא יודעים: לסטן יש אפילו בלוג משלו, ובו הוא מספר על חוויותיו במשפחה החדשה מנקודת מבטו הכלבלבית.
וליז'

היסטוריה

במאה ה-14 היה בווליז' מבצר של הדוכסות הגדולה של ליטא. הרוסים כבשו את העיר ב-1536 אך הליטאים שבו ותפסו אותה לאחר תקופת הצרות, בתחילת המאה ה-17. עם חלוקת פולין הראשונה, ב-1772, שבה העיר לשלטון רוסיה. בתיהם של חוקר הארצות ניקולאי פרז'בלסקי ושל המנהיג הצבאי אלכסנדר רודז'יאנקו , הסמוכים לווליז' הם בימינו מוזיאונים הפתוחים לציבור.

יהודים

בשנת 1823 התחוללה בווליז' עלילת דם בה הואשמו יהודים ברצח נער נוצרי שגופתו נמצאה בשדה. בית הכנסת נסגר בהוראת השלטונות ועשרות יהודים נעצרו. חלקם הוחזקו במעצר כתשע שנים.
בתחילת המאה העשרים היו בווליז' כ-3,300 יהודים, אך כמחציתם עזבו או הועברו לערים אחרות על ידי השלטון הקומוניסטי. יתרתם נאלצו להפסיק לעסוק במסחר בהוראת השלטון הקומוניסטי.
ביולי 1941 כבשו הגרמנים את וליז' במבצע ברברוסה, ובספטמבר נורו למוות מעל 150 יהודים בעיר.
בנובמבר 1941 הוקם בעיר גטו, בו רוכזו כ-1,500 יהודים בני העיר וסביבתה, וכן פליטים יהודים. בגטו שרר רעב כבד, הואיל ונאסרה הכנסת מזון אליו. ב-30 בינואר 1942 נרצחו כל יושבי הגטו, לאחר שנכלאו במספר בתים, אשר הועלו באש בידי הגרמנים ושוטרים מקומיים.